سیب شیرین و بازار گرم وردک

د وردګو خوږې مڼې او ګرم بازار

‏

میدان وردګ د هېواد د مرکزي ولايتونو په ډله کې دى، مرکز یې میدان ښار ده، چې د کابل ښار سوېل لوېديځ لورته په شاوخوا ٣٥ كېلومترۍ كې پروت دی.

د ميدان وردګو ولايت ختيځ ته لوګر او کابل، لوېديځ ته يې باميان، سوېل لوېديځ او سوېل ته يې غزني موقعيت لري، شمال لوېديځ ته يې هم باميان او شمال ته يې د پروان ولايت موقعيت لري. د دغه ولايت ټول مساحت (9934 ) کيلومتره مربع ته رسيږي .

دغه ولايت په ۱۳۴۳ لمريز كال كې د ځانګړي ولايت په توګه منل شوى او د کابل –هرات او کابل – باميانو لويې لارې ورڅخه تېرې شوې دي.

په پسرلي او دوبي کې يې هوا معتدله خو منى او ژمى يې هوا ډېر سړه وي او د ژمي پرمهال په کې ډېره واوره ورېږي، چې د هېواد په سړو سيمو کې شمېرل کېږي.

ميدان ښار یې مرکز او سيداباد، جغتو، چک، دايميرداد، نرخ، جلريز، بهسود مرکز او لومړۍ حصه يې ولسوالۍ دي.

میدان وردګ یو کرنیز ولایت دی، چې ډېری خلک یې په کرنه، مالدارۍ او بڼوالۍ بوختي دي. نوموړی ولایت ۱۲۸زره جریبه کرنیزه ځمکه لري او د اټکل له مخې ځمکنۍ جوړښټ یې په درېوو برخو وېشل شوي دي. لوموړۍ برخه کې یې دَرې او خوړونه دي، چې د کرنې لپاره ښه مساعده ځمکه ده، دویمه برخه یې لږ لوړې ځمکې دي، چې په دې برخه کې دومره زیاته کرکېله نه کیږي او دریمه برخه یې هم دښتې دي، چې دا برخه ددې ولایت یوه زیاته اندازه مساحت تشکیلوي، دغه برخه اوبه نه لري او ډېری وخت په پسرلي کې د کوچیانو او د سیمې اوسیدونکو لخوا د څرځایونو په توګه کارول کیږي. ددې ولايت ځنګلي سیمې معمولاٌ غرنيو بادامو پوښلې، چې (۶۰۰ ) هکتاره يې يواځې د نرخ او جلريز اړوند ده. همدارنګه د څرځایونو سیمه يې ۱۷۶ زره او ۵۴۵ هکټاره ده، چې زياته برخه يې د بهسودو په لومړۍ برخه او مرکزي برخو پورې اړونده ده.

په دې وروستیو کې دکرنې، اوبولګولو او مالدارۍ وزارت په هلو ځلو په دې ولایت کې د بڼوالۍ چارې پراخي شوي دي او د پخوانیو او زړو بڼونو ترڅنګ د مېوو ډېر شمېر نوي بڼونه هم جوړې شوي دي. ددغه ولايت مڼې ډېرې مشهورې دي، جورسې، مارلينګ، بيروتۍ او ژېړې مڼې یې تر نورو ډيرې مشهورې دې، دغه راز څو ډوله نورې مڼې او زردالو، ګیلاس، شفتالو، بادام، ناک، آلوبالو، انګور، چهارمغز او نورې مېوې هم په دغه ولايت کې پرېمانه کيږي او د هېواد يو شمېر ښارونو ته د پلور لپاره وړاندې کيږي.

غنم، کچالو، جوار، لوبيا، وربشې، وریجې، کلول، مشنګ، مۍ، پياز او نور حبوبات يې له نورو کرنيزو توکو څخه دي، چې ددغه ولايت په بېلابېلو سيمو کې کرل کيږي .

د وردګو ولایت بې میوې ونې چنار، سپیدار، خروله، غیشوله، عرعرنیله، غرني بادام، پنجه چنار، عکاسي او داسې نورې ونې دي. د وردګو غرونه ونې نلري خو ددې سیمې په منځ کې تیر شوی سیند د مستو اوبو او شنو درو ښکلا نوره هم زیاته کړې ده. د وردګو په سیمه کې د لویو ویالو او سیندو په غاړه دنګ، چنارونه، خرولې او غیشولې ډير ښایسته ښکاري.

د وردګو اقلیم سوړ او په ژمي کې یې هوا ډېره سړه اما په اوړي کې معتدله وي ځکه نو ددې سیمې مڼې او زردالو تر نورو سیمو غوره والي لري، په ځانګړې توګه د وردګو مڼې په سیمه ییز او آن ڼړیواله کچه شهرت لري او دغه ولایت په افغانستان کې د مڼو د تولید له اړخه مشهور ولایت دي.

په ټولیزه توګه په دې ولایت کې د مڼو اته زره او ۲۶۴ هکټاره بڼونه شتون لري، چې د مڼو بېلابېل ډولونه (ورایټۍ) په کې اېښودل شوي دي. د دغو مڼو له ډلې جورس، مالینګ، بیرتی، ژیړې، شاهي، کدومڼه او نازک بدنې مڼې د یادولو وړ دي.

تر لاسه شوې شمیرې ښيي، چې روان کال د وردګو ولایت د مڼو حاصلات ۹۰ زره ټنه وه، چې د کورنیو بازارونو سربېره بهرنیو هېوادونو لکه پاکستان، هند، متحده عربي امارات او چین ته هم صادر شوي دي.

باید وویل شي، چې په دغه ولایت کې د مڼو د بڼونو صنعتي بڼه د لومړي ځل لپاره د ډاکټر عبدالوکیل خان لخوا په پرمختللې بڼه بدله شوه او ددې ولایت ګروندګر وهڅول شول، تر څو په خپلو ځمکو کې د مڼو اصلاح شوي نیالګي کېنوي.